Europa-Parlamentets og Rådets beslutning nr. 2046/2002/EF

af 21. oktober 2002

om ændring af beslutning nr. 1719/1999/EF om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 156, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Det primære formål med Europa-Parlamentets og Rådets beslutning nr. 1719/1999/EF(4) er, at Fællesskabet i samarbejde med medlemsstaterne skal træffe de foranstaltninger, der er nødvendige for at etablere operationelle, interoperable, transeuropæiske telematiknet mellem medlemsstaternes administrationer og Fællesskabets institutioner, således at der kan etableres en effektiv og sikker informationsudveksling, der bidrager til gennemførelsen af Den Økonomiske og Monetære Union og Fællesskabets politikker, samt støtter Fællesskabets beslutningsproces.

(2) Der bør lægges størst vægt på projekter, som øger de offentlige administrationers, Det Europæiske Fællesskabs institutioners, medlemsstaternes og regionernes økonomiske rentabilitet, og som gennem etablering eller forbedring af sektornet bidrager til virkeliggørelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for nationale parlamenter, borgere og erhvervsliv samt på andre initiativer, der har til formål at forbedre gennemsigtigheden i fællesskabsinstitutionernes arbejde, således som det kræves i traktatens artikel 255 og Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(5).

(3) Der bør tages behørigt hensyn til henstillingerne i erklæringen fra ministerkonferencen om digital forvaltning, "From Policy to Practice", der blev afholdt i Bruxelles den 29.-30. november 2001, samt til konklusionerne fra konferencen "eGovernment in the service of European citizens and enterprises - what is required at the European level", der blev afholdt i Stockholm/Sandhamn den 13.-14. juni 2001 og var arrangeret af Rådets formandskab og Kommissionen (Ida) i fællesskab.

(4) Ved planlægning og implementering af nye net er det afgørende, at der sikres et snævert samarbejde mellem medlemsstaterne, Kommissionen og i relevant omfang de øvrige fællesskabsinstitutioner.

(5) Ved planlægning og implementering af nye net er det afgørende at analysere og evaluere spørgsmålet om organisatorisk udvikling og omlægning af arbejdsmetoder i forbindelse med det eller de net, der skal etableres som led i projektet.

(6) Af retssikkerhedshensyn bør der fastsættes udtrykkelige bestemmelser om, at den del af Ida-arbejdsprogrammet, som vedrører gennemførelse af beslutning nr. 1719/1999/EF, kan tages op til revision i referenceåret. Med henblik på gennemførelsen af fællesskabsaktionerne i artikel 3-6 i beslutning nr. 1719/1999/EF bør det præciseres, at forslag til enhver forøgelse af budgettet på mere end 250000 EUR pr. projektkonto inden for et år skal behandles efter udvalgsproceduren i nævnte beslutning.

(7) Som følge af den interesse, Malta og Tyrkiet har givet udtryk for, kan der åbnes mulighed for, at disse lande deltager i Ida-programmet i projekter af fælles interesse. Før der er åbnet mulighed for, at alle kandidatlande kan deltage fuldt ud i Ida-programmet, bør disse landes mulighed for for egen regning at anvende de generiske Ida-tjenester med henblik på gennemførelse af en fællesskabspolitik lettes. Andre tredjelande bør have samme mulighed på samme betingelser.

(8) For at opnå større fleksibilitet i den årlige budgettildeling bør der opstilles et finansielt referencebeløb for perioden 2002-2004 til gennemførelsen af fællesskabsaktionen i henhold til beslutning nr. 1719/1999/EF, således at de årlige bevillinger godkendes af budgetmyndigheden inden for rammerne af det finansielle overslag.

(9) Etableringen af net, som fremmer samarbejdet mellem de retslige myndigheder, bør generelt betragtes som projekter af fælles interesse i forbindelse med Ida-programmet.

(10) Telematiknet inden for uddannelse, navnlig til udveksling af oplysninger vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester, bør betragtes som projekter af fælles interesse i forbindelse med Ida-programmet.

(11) Telematiknet inden for folkesundsbeskyttelse til udveksling af informationer mellem medlemsstaterne bør betragtes som projekter af fælles interesse i forbindelse med Ida-programmet.

(12) Telematiknet, der bidrager til virkeliggørelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for borgere og erhvervsliv, bør betragtes som projekter af fælles interesse i forbindelse med Ida-programmet.

(13) Telematiknet, som vedrører indvandringspolitik, og som navnlig bidrager til at forbedre elektronisk dataudveksling med de nationale administrationer for at fremme informations- og høringsprocedurer, bør betragtes som projekter af fælles interesse i forbindelse med Ida-programmet.

(14) De nødvendige bestemmelser til gennemførelse af denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(15) Beslutning nr. 1719/1999/EF bør ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning nr. 1719/1999/EF foretages følgende ændringer:

1) I artikel 1, stk. 1, tilføjes følgende litra:

"c) i relevant omfang at fastlægge og etablere fælles europæiske offentlige elektroniske tjenester for borgere og virksomheder samt andre relevante offentlige elektroniske tjenester, der skal anvendes i overensstemmelse med prioriteringerne i artikel 4."

2) I artikel 4 tilføjes følgende litra:

"h) bidrager til virkeliggørelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for borgere og erhvervsliv."

3) I artikel 5, stk. 4, indsættes følgende litra:

"aa) der udarbejdes en beskrivelse af planlagt organisatorisk udvikling og omlægning af arbejdsmetoder i forbindelse med det eller de net, der skal etableres som led i projektet".

4) Artikel 7, stk. 2, 3 og 4, affattes således:

"2. Proceduren i artikel 8, stk. 2, finder anvendelse med henblik på godkendelse, på grundlag af overensstemmelse med de prioriteringer og principper, der er fastsat i henholdsvis artikel 4 og 5, af den del af Ida-arbejdsprogrammet, som vedrører gennemførelsen af denne beslutning, og som Kommissionen udarbejder årligt, og som kan tages op til revision i referenceåret. Ida-arbejdsprogrammet omfatter:

- en fordeling på de enkelte projekter af de udgifter, der er afholdt i det (de) forudgående år

- et skøn over de fremtidige udgifter, som Fællesskabet og medlemsstaterne skal finansiere, og

- en kort redegørelse for de resultater/tjenester, som de foregående års udgifter har udmøntet sig i.

3. Proceduren i artikel 8, stk. 2, finder anvendelse med henblik på godkendelse, på grundlag af overensstemmelse med principperne i artikel 5, af den forberedende rapport og af den overordnede gennemførelsesplan for de enkelte Ida-projekter ved afslutningen af feasibility-fasen og ved afslutningen af udviklings- og valideringsfasen samt godkendelse af alle efterfølgende væsentlige ændringer af nævnte gennemførelsesplan.

4. Proceduren i artikel 8, stk. 2, finder anvendelse med henblik på godkendelse af fordelingen på de enkelte projekter af de årlige budgetbevillinger i forbindelse med denne beslutning på grundlag af overensstemmelse med de prioriteringer, der er fastsat i artikel 4, og de principper, der er fastsat i artikel 5 og 6. Forslag til enhver forhøjelse af budgettet på mere end 250000 EUR pr. projektkonto inden for et år behandles efter samme procedure."

5) Artikel 8 affattes således:

"Artikel 8

Udvalg

1. Kommissionen bistås af et udvalg, som benævnes Udvalget for Telematik mellem Administrationerne (Telematics between Administrations Committee - TAC), og som består af repræsentanter for medlemsstaterne og har Kommissionens repræsentant som formand.

2. Når der henvises til dette stykke, anvendes artikel 4 og 7 i Rådets afgørelse 1999/468/EF(7), jf. dennes artikel 8.

Perioden i artikel 4, stk. 3, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

4. Kommissionen underretter hvert år udvalget om gennemførelsen af denne beslutning."

6) Artikel 10 affattes således:

"Artikel 10

Inddragelse af EØS og de associerede lande

1. I forbindelse med Ida-programmet kan der åbnes mulighed for, at landene i Det Europæiske Økonomiske Samarbejdsområde (EØS), de associerede lande i Central- og Østeuropa, Cypern, Malta og Tyrkiet inden for rammerne af deres respektive aftaler med Fællesskabet kan deltage i projekter af fælles interesse, som er omfattet af sådanne aftaler.

2. I forbindelse med gennemførelsen af projekter skal samarbejdet med tredjelande og med internationale organisationer og instanser fremmes.

3. Før der er åbnet mulighed for, at de associerede lande i Central- og Østeuropa, Cypern, Malta og Tyrkiet kan deltage fuldt ud i Ida-programmet, kan de for egen regning anvende de generiske Ida-tjenester med henblik på gennemførelse af en fællesskabspolitik.

4. Andre tredjelande kan også for egen regning anvende de generiske Ida-tjenester med henblik på gennemførelse af en fællesskabspolitik."

7) Artikel 12 affattes således:

"Artikel 12

Finansielt referencebeløb

1. Det finansielle referencebeløb til gennemførelsen af fællesskabsaktionen i henhold til denne beslutning er for perioden 2002-2004 på 39,8 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag."

8) I bilaget foretages følgende ændringer:

a) I bilagets punkt A tilføjes som nr. 6:

"6. Etablering af net, som fremmer samarbejdet mellem retslige myndigheder."

b) I punkt B affattes nr. 10 således:

"10. Telematiknet inden for uddannelse og kultur, information, kommunikation og det audiovisuelle område, navnlig til udveksling af oplysninger vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester."

c) I punkt B affattes nr. 12 således:

"12. Telematiknet vedrørende turisme, miljø, forbrugerbeskyttelse og folkesundhedsbeskyttelse til støtte af udveksling af informationer mellem medlemsstaterne."

d) I punkt B tilføjes som nr. 13 og 14:

"13. Telematiknet, der bidrager til virkeliggørelse af målene for eEurope-initiativet og den hertilhørende handlingsplan, navnlig kapitlet om det offentlige på nettet, som skal virke til fordel for borgere og erhvervsliv.

14. Telematiknet, som vedrører indvandringspolitik, og som navnlig bidrager til at forbedre elektronisk dataudveksling med nationale administrationer for at fremme informations- og høringsprocedurer."

Artikel 2

Denne beslutning træder i kraft på dagen for offentliggørelsen i De Europæiske Fællesskabers Tidende.

Artikel 3

Denne beslutning er rettet til medlemsstaterne.

Udfærdiget i Luxembourg, den 21. oktober 2002.

På Europa-Parlamentets vegne

P. Cox

Formand

På Rådets vegne

P. S. Møller

Formand

(1) EFT C 332 E af 27.11.2001, s. 287.

(2) EFT C 80 af 3.4.2002, s. 21.

(3) Europa-Parlamentets udtalelse af 11.6.2002 (endnu ikke offentliggjort i EFT) og Rådets afgørelse af 23. september 2002.

(4) EFT L 203 af 3.8.1999, s. 1.

(5) EFT L 145 af 31.5.2001, s. 43.

(6) EFT L 184 af 17.7.1999, s. 23.

(7) EFT L 184 af 17.7.1999, s. 23.